དེ་སྔོན་འགྲོ་མགོན་བཀའ་བརྒྱུད་པའི་གྲུབ་མཐའ་དང་།དཔལ་ལྡན་ས་སྐྱ་པའི་གྲུབ་མཐའ་གཉིས་ཀྱི་དབར་རྩོད་གླེང་བྱུང་དགོས་པའི་གཞི་ངོ་མ་དེ་ནི།ཁམས་པ་དགེ་བཤེས་ཕག་གྲུ་རྡོ་རྗེ་རྒྱལ་པོའི་ཆེད་དུ་བྱུང་བ་ཞིག་ཡིན་ལ།དེ་ཡང་།ཕག་གྲུ་རྡོ་རྗེ་རྒྱལ་པོ་ཁོང་གིས་རྗེ་བཙུན་ས་སྐྱ་གོང་མ་རྣམ་ལྔའི་གཙོ་བོ་ས་ཆེན་ཀུན་དགའ་སྙིང་པོའི་ཞབས་ལ་གཏུགས་ཏེ།ལམ་འབྲས་སོགས་གཙོས་པའི་གདམས་པའི་དམ་ཆོས་མང་དུ་གསན་པ་དང་།དེ་དག་ལོ་ངོ་བདུན་ཙམ་གྱི་རིང་ལ་སྒོམ་པ་བྱས་ཕྱིར།ཁོང་གི་རྒྱུད་ལ་མཐོང་ལམ་སྐྱེས་ཡོད་ཚུལ་ས་ཆེན་ཀུན་དགའ་སྙིང་པོ་རང་གིས་གསུངས་ཡོད་ལུགས་དང་།མདོ་རྒྱུད་ཉམས་མྱོང་ཐམས་ཅད་ཀྱིས་གྲུབ་ལུགས་སོགས་ཉམས་མེད་དྭགས་པོ་ལྷ་རྗེ་བསོད་ནམས་རིན་ཆེན་ཞལ་མཇལ་བའི་སྐབས་དེར་ཞུས་ཕྱིར།དྭགས་པོ་རིན་པོ་ཆེས་ཁྱེད་རང་གི་རྒྱུད་ལ་མཐོང་ལམ་དེ་ལས།ངའི་ཟན་ཆངས་རྡོག་པོ་འདི་ཟོས་ན་དགའ་བ་རེད་ཅེས་གསུངས་ཏེ།ཟན་ཆངས་དེ་ཕག་གྲུ་ལ་གནང་བ་དང་།དེའི་རྗེས་སུ་དྭགས་པོ་རིན་པོ་ཆེ་རང་གིས་ཕག་གྲུ་རྡོ་རྗེ་རྒྱལ་པོར་ཕྱག་རྒྱ་ཆེན་པོའི་སེམས་ཀྱི་གནས་ལུགས་གཤིས་མ་དེ་ངོ་སྤྲོད་བྱས་པ་དང་།ཁོང་གིས་དེ་དག་བསྒོམས་ཏེ་ད་གཟོད་གཞི་ནས་རྒྱུད་ལ་མཐོང་ལམ་གསར་དུ་སྐྱེས་པ་ཡིན་ཕྱིར།ས་སྐྱ་པའི་ཀུན་དགའ་སྙིང་པོ་དང་།ཁོང་གི་ལྟ་གྲུབ་དང་ཉམས་རྟོགས་སོགས་ལ་དམའ་འབེབས་པ་དང་།སྐྱོན་དུ་བབས་པ་ལྟ་བུར་འགྱུར་བའི་ཕྱིར་ན།ཕྱིས་སུ་ས་པཎ་ཆེན་སོགས་ཀྱིས་ཚུར་མཐོང་གི་ངོས་ལ་འཁོན་ལན་གྱི་ལམ་དུ་སྙེགས་པ་ལྟ་བུས།བཀའ་བརྒྱུད་པ་དང་།རྗེ་བཙུན་མི་ལ་སོགས་ལ་དགག་པ་བརྒྱབ་དགོས་པའི་རྩ་བ་ཡང་ངོ་མ་བཤད་ན་དེ་དག་ཉིད་དོ།